# **VEDTÆGTER FOR ”Fragility Fracture Network Danmark”**

## §1:

FFN Danmark har til formål:

– at bidrage til, at alle, som pådrager sig en lavenergi fraktur, opnår optimalt funktionsniveau og livskvalitet uden yderligere frakturer (vision)

– at optimere behandling, pleje og rehabilitering af patienter med en lavenergi fraktur, herunder sekundær forebyggelse (mission)

Dette ved at fokusere på både akut behandling, rehabilitering og sekundære forebyggelse med patientcentreret tværfaglige og tværsektorielle indsatser. Dertil sikre vidensdeling, kvalitet, uddannelse, forskning og lobbyisme i et tæt samarbejde med relevante sundhedsaktører, meningsdannere og videnskabelige selskaber mv.

## §2:

FFN Danmark afholder mindst en dansk kongres i hvert kalenderår med fokus på vidensdeling, kvalitet, uddannelse, forskning og lobbyisme, samt netværksdannelse, også gerne internationalt. Life science industrien kan deltage som sponsorer ved arrangementer.

## §3:

Sundhedsfagligt uddannede aktører kan ved skriftlig henvendelse optages af bestyrelsen som medlemmer. Ligeså kan relevante meningsdannere, som kan tilslutte sig §1. Æresmedlemmer kan udnævnes ved generalforsamlingens beslutning med 2/3 majoritet efter motiveret indstilling af bestyrelsen. Alle medlemmer bekræfter årligt deres medlemskab ved at besvare en henvendelse fra bestyrelsen.

## §4:

Udmeldelse kan ske skriftligt til bestyrelsen med øjeblikkelig virkning. Som udmeldt betragtes endvidere den, som ikke trods to rykkere har svaret på den årlige medlemsbekræftelse fra bestyrelsen. Genoptagelse kan ske efter fornyet skriftlig henvendelse til bestyrelsen. Et medlem kan ekskluderes ved generalforsamlingsbeslutning med 2/3 majoritet efter motiveret indstilling fra bestyrelsen.

## §5:

Bestyrelsen består af forperson, næstforperson, afgående forperson, kasserer og medie ansvarlig, samt det ansvarlige medlem for den næstkommende årlige danske FFN Kongres.

Bestyrelsesmedlemmer vælges på en generalforsamling i hvert kalenderår og kan genvælges én gang til hver post. Forslag til valg af bestyrelsesmedlemmer skal være hos bestyrelsen skriftligt senest 1 time før generalforsamlingen.

Når der vælges ny forperson, indtager den tidligere forperson posten som afgående forperson indtil endnu en afgående forperson indtager posten. Bestyrelsen vælger det ansvarlige medlem for den næstkommende årlige danske FFN Kongres. Der kan derfor ikke foretages valg til afgående forperson eller til det ansvarlige bestyrelsesmedlem for den næstkommende årlige danske FFN Kongres.

Ved vakance i en valgperiode vælges ikke nye medlemmer.

Bestyrelsen bør så vidt muligt tilstræbes tværfagligt bredt funderet. Medlemmer med primær beskæftigelse i life science industrien kan ikke vælges til bestyrelsen.

## §6:

Bestyrelsen tegner FFN Danmark og leder dets forretninger. Beslutninger i bestyrelsen træffes ved afstemning og ved stemmelighed er formandens stemme afgørende.

Bestyrelsen kan nedsætte udvalg til afgrænsede opgaver og udpege medlemmer til at repræsentere FFN Danmark. Bestyrelsen udpeger udvalgets formand og afgør, hvorvidt et bestyrelsesmedlem skal være medlem af udvalget. Udvalg og udpegede refererer til bestyrelsen og har ikke mandat til at indgå aftaler, deltage i udtalelser/udgivelser eller agere i forhold til samarbejdspartnere, presse, offentlige myndigheder mv. uden bestyrelsens samtykke, medmindre velafgrænsede områder på forhånd er delegeret til udvalgene af bestyrelsen. Udvalg og udpegede skal minimum én gang årligt give en kort statusrapport til bestyrelsen.

## §7:

Generalforsamlingen er FFN Danmarks højeste myndighed. Ordinær generalforsamling afholdes i hvert kalenderår ved bestyrelsens foranstaltning. Alle medlemmer har lige stemmeret ved generalforsamlingen. Meddelelse om tid og sted fremsendes til medlemmerne senest 60 dage før og dagsorden samt oplysning om bestyrelsens forslag til kandidat(er) til valg senest 30 dage forud for generalforsamlingen.

Bestyrelsen kan, når den anser det nødvendigt, indkalde til ekstraordinær generalforsamling - og er dertil pligtig hertil på skriftlig begæring fra 1/3 af medlemmerne. Indvarsling sker som til ordinær generalforsamling, men bestyrelsen kan ved særlige forhold indkalde til ekstraordinær generalforsamling med kortere varsel.

## §8:

På generalforsamlingen vælges en dirigent som leder forhandlingerne. Generalforsamlingen er altid beslutningsdygtig, men den kan kun tage beslutning om sager, som er optaget på den udsendte dagsorden. Til beslutning om vedtægtsændringer kræves 2/3 majoritet blandt de tilstedeværende medlemmer. Repræsentanter fra life science industrien har ikke stemmeret på generalforsamlingen.

## §9:

Eventuelt kontingent fastsættes på generalforsamlingen, som også godkender regnskabet, der følger de danske regler og love herfor, herunder om regnskabet skal underskrives af revisor. FFN Danmark skal være opsøgende for donations- og reklamemidler mv., ligesom der skal være gennemsigtighed i forretningerne. FFN Danmark yder ikke rejse tilskud.

## §10:

FFN Danmark kan opløses, når 2/3 af medlemmerne skriftligt udtaler ønske herom. Beslutningen skal derefter bekræftes på en normalt indvarslet generalforsamling med 2/3 majoritet. Opløses FFN Danmark, beslutter den opløsende generalforsamling anvendelsen af evt. restformue i overensstemmelse med formålsbestemmelsen i vedtægternes §1.

***Vedtægterne træder i kraft umiddelbart efter vedtagelsen på den stiftende generalforsamling d. 5. oktober 2023***